Lapinlahden Lukio ja Kuvataidelukio

Lapinlahden Lukio ja Kuvataidelukio on Pohjois-Savossa Lapinlahdella toimiva yleislukio ja kuvataiteen erikoislukio. Lukiota käy noin 200 opiskelijaa, joista noin 45% on kuvataideopiskelijoita. Kuvataiteen erikoislukiolla on käytössä oma tuntijako, joka mahdollistaa keskittymisen kuvataideaineisiin.
Historia.
Lukio on aloittanut toimintansa yhteiskouluna vuonna 1948. Valtioneuvosto myönsi koululle oikeuden laajentaa toimintaa asteittain vuonna 1964, jota osassa lähteitä pidetään varsinaisen lukiomuotoisen toiminnan aloitusvuotena. Kuvataiteen erikoislukio aloitti toimintansa vuonna 1987 nimellä kuvataidelinja. Lukion uusi nimi otettiin käyttöön 2005.
Aikojen saatossa Lapinlahden Lukio ja Kuvataidelukio on toiminut mm. vanhassa apteekkitalossa vuodesta 1950 alkaen ja Sirenillä 1985-2004. Nykyisin lukio toimii kiinteistössä, jonka vanhin osa on 1800-luvun lopulta ja uusin osa on rakennettu vuonna 2004. Vanhassa osassa on vuonna 1908 käynyt koulua presidentti Urho Kekkonen, jonka mukaan rakennus on saanut nimensä ”Kekkosen siipi”. Vuonna 2004 lukiorakennus peruskorjattiin ja siihen rakennettiin uusi siipi. Tuolloin lukion piha-alueelle tilattiin kuvanveistäjä Kaarina Kaikkoselta pronssinen veistos Korkea veisu, joka on valettu Lapinlahden taidevalimossa.
Kuvataiteen erikoislukio.
Kuvataiteen erikoislukio on toiminut Lapinlahdella vuodesta 1987 lähtien. Lokakuussa 2017 Opetus- ja kulttuuriministeriö myönsi valtakunnallisessa erityisen koulutustehtävän lupahaussa Lapinlahden Lukiolle ja Kuvataidelukiolle kuvataiteen erityistehtävän. Päätös tehtiin kansallisen koulutuksen arviointikeskuksen arvioinnin ja Opetus- ja kulttuuriministeriön työryhmän esityksen pohjalta. Perusteissa mainitaan Lapinlahden lukion mahdollistavan "kuvataiteen syvällisen opetuksen myös Sisä-Suomeen". Suomessa on Lapinlahden lukion lisäksi vain neljä suomenkielistä lukiota, jotka ovat saaneet valtioneuvostolta erityisen koulutustehtävän kuvataiteisiin.
Kuvataideopetus.
Lapinlahden kuvataidelukiossa kuvataiteen opinnot on ryhmitelty viiteen osa-alueeseen:
Lukio-opinnot muodostuvat opintojaksoista, joiden laajuus kerrotaan opintopisteinä. Uusin lukion opetussuunnitelma tuli voimaan elokuussa 2021 samaan aikaan kuin laki toisen asteen maksuttomuudesta. Kuvataidelukion opiskelija suorittaa lukion aikana vähintään 26 opintopistettä kuvataiteita. Yleislukion puolella kuvataiteen opintoja on tarjolla 8 opintopisteen verran.
Lukio-opetus.
Lukion opetus on STT:n lukiovertailun perusteella tuloksellista, sillä arvioitaessa lukioon tulleiden oppilaiden ja ylioppilaskirjoituksissa saavutettujen arvosanojen välistä suhdetta (arvosanojen kehittyminen lukion aikana), Lapinlahden lukio ja kuvataidelukio nousi kolmanneksi parhaaksi lukioksi Pohjois-Savon maakunnassa (kesäkuun 2018 vertailu). Sijoitettaessa kouluja paremmuusjärjestykseen vuotuisten ylioppilastutkintojen arvosanakeskiarvojen perusteella on lukion keskimääräinen sijoitus vuosilta 2015-2020 valtakunnallisesti 150 parhaan joukossa yli 400 koulusta.
Opiskelijaksi hakeminen.
Lukion molemmille linjoille haetaan vuosittain kevään yhteishaussa. Kuvataidelukion opiskelijoiden valinnassa huomioidaan todistuksen lisäksi lähetettyjen näytetöiden pisteet ja hakukirje.
Lukiodiplomit.
Lapinlahden Lukio ja Kuvataidelukiossa on mahdollista suorittaa valtakunnallinen kuvataiteen, liikunnan, musiikin ja median lukiodiplomi. Lapinlahden Lukio ja Kuvataidelukio on ollut mukana Kuvataiteen lukiodiplomin kehitystyössä.
Lukion muu toiminta.
Unesco-koulutoiminta ja Erasmus+.
Lapinlahden Lukio ja Kuvataidelukio on mukana maailmanlaajuisessa Unesco ASPnet-koulujen verkostossa. Lukio osallistuu kansainvälisiin projekteihin ja pohjoismaiseen opiskelijavaihtoon. Lukiolla on Erasmus+ akkreditointi, joka mahdollistaa kansainvälisen toiminnan pitkäjänteisen toteuttamisen ja kehittämisen.
Urheiluvalmennus.
Urheiluvalmennus on tarkoitettu opiskelijoille, jotka harrastavat kilpaurheilua. Vapaa-ajan urheiluvalmentautuminen hyväksytään lukion opinnoiksi, ja siitä on mahdollista saada hyväksiluettuksi 12 opintopistettä.
Kielitarjonta.
Lukiossa on mahdollista opiskella englantia A1-tasoisena, ruotsia B1-tasoisena sekä ranskaa ja saksaa joko B2- tai B3-tasoisena. Lisäksi yhteistyöoppilaitoksien kautta on mahdollista suorittaa espanjan, japanin ja venäjän kieliopintoja.